Reënboog toe nuus van koningin breekKort voor die aankondiging oor die koningin se dood, kon dié reënboog in Londen gesien word. (Foto:verskaf) Sowat ’n uur voor die nuus gebreek het dat koningin Elizabeth II, die Britse monarg, oorlede is, het ŉ dubbelreënboog deur die wolke gebreek en bokant Buckingham-paleis in Londen verskyn. Dit was die afgelope 70 jaar die koningin se woning. Groot skares het toe reeds voor die paleis saamgedrom nadat hulle gehoor het dat die 96-jarige monarg onder mediese toesig geplaas is omdat dokters besorg was oor haar gesondheid. “Die reënboog het ná ’n swaar reënbui verskyn, net voor die nuus van die koningin se dood gebreek het,” vertel ŉ paar Suid-Afrikaners uit Londen aan Maroela Media. Die reënboog het “figuurlike vertroosting gebring” aan inwoners wat soveel respek en liefde vir hul koningin gehad het. Sedert die nuus oor die koningin se dood het ŉ “hartseer atmosfeer” oor Engeland neergedaal, vertel Maunette Gildenhuys, ŉ Suid-Afrikaner wat die afgelope vyf en ŉ halwe jaar saam met haar man in Wimbledon woon. “Gisteraand net ná ons die nuus gekry het, was die strate leeg. Daar was nie ŉ kar of mens in sig nie,” vertel Gildenhuys. “Vanoggend kon ons voel daar is iets in die lug. Só asof die nasie sy asem ophou en steeds in skok is.” Plakkate soos dié een word tans oral in Londen vertoon. (Foto: Verskaf) Jana Meyer, wat al die afgelope 22 jaar saam met haar gesin in Essex woon, sê ondanks al die spekulasie oor die koningin se gesondheid, was die nuus oor haar dood steeds ŉ groot skok. “Dit het almal heeltemal omvergegooi,” sê Meyer. Duisende mense het sedert Donderdagmiddag voor die paleis byeengekom om hul eer aan die koningin te betuig. Vlae het halfmas gehang en tradisionele rituele is uitgevoer. Die Gildenhuys-egpaar se werk het Vrydag soos normaal voortgegaan, maar hulle verwag dat hulle volgende week vir ŉ dag of twee nie sal hoef te werk nie weens die koningin se begrafnis. Die land sal nou vir tien dae in rou wees. Volgens Meyer weet sy van ondernemings wat hul deure Vrydag gesluit het, asook geleenthede wat gekanselleer is weens die koningin se dood. “Soos ons verstaan is daar ŉ protokol uiteengesit wat dui op spesifieke goed wat vir die volgende tien dae van rou gaan gebeur.” Meyer sê van die skole het spesiale saalperiodes gehad om eer aan die koningin te toon. Die skole het ook beraders aan leerders beskikbaar gestel indien hulle van dié dienste sou wou gebruik maak. “Sportwedstryde is ook vir die naweek gekanselleer.” ŉ Onderwyseres van Suid-Afrika wat in Londen woon, het op voorwaarde van anonimiteit vertel dat hulle een van hul saalperiodes moet wy aan ŉ inligtingsessie oor die koningin en haar lewe. Die onderwysers het ook reeds vir leerders verduidelik wat gaan gebeur noudat sy oorlede is. Maroela Media het vroeër berig die staatsbegrafnis sal sowat tien dae ná haar dood by die Westminster-abdy plaasvind. Daar sal deur die loop van die middag ŉ oomblik van stilte vir twee minute gehou word. Dié dag sal ŉ openbare vakansiedag wees. Optogte sal in Londen en Windsor plaasvind en daar sal ŉ toewydingsdiens in die St. George’s-kapel by die Windsor-kasteel gehou word. Die koningin sal in die kasteel se King George VI Memorial-kapel begrawe word. Gildenhuys en Meyer sê die meeste Suid-Afrikaners in Engeland is hartseer oor die koningin se dood omdat hulle soveel respek vir haar gehad het. “Oud tot jonk was lief vir haar,” sê Meyer. “Sy was ŉ formidabele vrou. Die hele nasie het opgekyk na haar. Sy het haar lewe gerig aan haar werk, en daarvoor kyk ons op na haar,” sê Gildenhuys